Komisjoni määrus (EMÜ) nr 2837/93,

18. oktoober 1993,

millega kehtestatakse nõukogu määruse (EMÜ) nr 2019/93 üksikasjalikud rakenduseeskirjad oliivisalude säilitamise kohta tavapärastes oliivikasvatuspiirkondades

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 19. juuli 1993. aasta määrust (EMÜ) nr 2019/93 väiksemate Egeuse mere saarte heaks teatavate põllumajandussaaduste suhtes kohaldatavate erimeetmete kohta, [1] eriti selle artikli 11 lõiget 2,

ning arvestades, et:

määruses (EMÜ) nr 2019/93 sätestatakse iga-aastase kindlasummalise toetuse andmine hektari kohta oliivisalude säilitamiseks tavapärastes oliivikasvatuspiirkondades juhul, kui oliivisalusid peetakse ja hoitakse heades tootmistingimustes; seetõttu tuleks sätestada kõnealuse toetuskava üksikasjalikud rakenduseeskirjad, sealhulgas toetuse andmist reguleerivad tingimused ning kontroll ja sanktsioonid;

teades asjaomaste piirkondade kasvutingimuste ja traditsiooniliste tavade erinevusi peavad oliivisalude õige säilitamise tingimused rajanema korrashoiul, mida peetakse vajalikuks vastavalt kohalikele tavadele ja traditsioonidele;

käesoleva määrusega ettenähtud meetmed on kooskõlas õli- ja rasvaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 2019/93 artiklis 11 sätestatud kindlasummalist toetust antakse piirkondades:

a) kus väikseim tihedus on 50 puud hektari kohta;

b) kus vastavalt kohalikele tavadele ja traditsioonidele peetakse oliivisalusid asjakohaselt korras;

c) kus oliiviõli tootmiseks mõeldud oliivisalude puhul on vastavalt nõukogu määruse (EMÜ) nr 2261/84 [2] artiklile 3 esitatud põllukultuurideklaratsioon;

d) mille puhul on esitatud toetusetaotlus vastavalt artiklile 2.

Artikkel 2

1. Asjaomased tootjad esitavad hiljemalt iga aasta 15. juuniks pädevale asutusele toetusetaotluse. 1993. aastaks esitatakse toetusetaotlus hiljemalt 30. novembriks 1993.

Kui taotlus esitatakse pärast tähtpäeva, välja arvatud vääramatu jõu korral, vähendatakse toetuse summat, millele tootjal oleks õigus, kui taotlus oleks esitatud õigel ajal, 1 % võrra tööpäeva kohta. Kui viivitus ületab 20 päeva, ei võeta taotlust vastu.

Toetust makstakse igal aastal ajavahemikul 16. oktoobrist 30. novembrini. 1993. aasta toetust makstakse hiljemalt 31. detsembril 1993.

2. Toetusetaotlus peab sisaldama vähemalt järgmist:

- taotleja perekonnanimi, eesnimi ja aadress;

- haritav maa hektarites,

- oliivipuude arv,

- oliiviõli tootmiseks mõeldud oliivisalude puhul viide viimasele esitatud põllukultuurideklaratsioonile,

- kinnistusraamatu numbri alade kohta või samaväärne viide, mida tunnustab alade kontrolli eest vastutav organ.

Artikkel 3

Kreeka korraldab halduskontrolli ja kontrolli kohapeal toetuse andmise tingimuste järgimise tõestamiseks.

Kontroll kohapeal hõlmab igas noomis vähemalt 10 % esitatud toetusetaotlustest. Esimesel kohaldamisaastal on see osa siiski 5 %. Kui teatavas noomis leitakse märkimisväärne hulk eeskirjade eiramisi, teevad pädevad asutused samal aastal lisakontrollimisi ja suurendavad järgmisel aastal selles noomis kontrollitavate taotluste osakaalu.

Kohapeal kontrollimiseks valitud taotlused määrab pädev asutus riskianalüüsi alusel sõltuvalt pingutustest tagada representatiivne valim.

Kontrollimine kohapeal hõlmab järgmist:

- kõigi taotlusega hõlmatud alade mõõtmine,

- oliivisalude heades tootmistingimustes pidamise kontrollimine,

- väikseima tiheduse nõude järgimise kontrollimine.

Artikkel 4

1. Kui leitakse, et tegelik ala ületab toetusetaotluses nimetatud ala, arvutatakse toetus nimetatud ala põhjal.

2. Kui kontrollimine näitab, et nimetatud ala ületab tegeliku ala kõige rohkem 20 % võrra, arvutatakse toetus tegeliku ala põhjal, millest lahutatakse kindlakstehtud ületamine.

3. Kui ületamine on lõikes 2 sätestatud piirist suurem, lükatakse taotlus kõnealusel aastal tagasi. Kui taotlust on lisaks tahtlikult võltsitud või kui taotleja on selle täitmisel süüdi raskes hooletuses, ei ole tal õigust saada järgmisel aastal toetust.

4. Toetust ei anta, kui oliivisalude korrashoidu või väikseimat tihedust käsitlevaid eeskirju pole täidetud.

5. Kui taotleja teo tõttu ei saa kontrollimist teha, ei anta kõnealusel aastal toetust, välja arvatud vääramatu jõu puhul. Huvitatud pool peab 10 päeva jooksul pärast kontrollimiseks ettenähtud kuupäeva andma pädevale asutusele kirjaliku tõendi vääramatu jõuna vaadeldavate tegurite kohta.

Artikkel 5

Kreeka teatab komisjonile iga aasta 31. detsembriks:

1. toetusetaotluste ja toetust saavate alade arvu hektarites ja noomide kaupa;

2. kontrollitud taotluste ja alade protsendi;

3. eeskirjade eiramiste ning hõlmatud alade arvu.

1993. aasta kohta tuleb see teave esitada hiljemalt 28. veebruariks 1994.

Artikkel 6

1. Kui toetust on makstud põhjendamatult, nõuavad pädevad ametid tagasi makstud summad koos intressiga alates maksmise kuupäevast kuni tegeliku tagasisaamise kuupäevani. Kohaldatakse intressimäära, mis kehtib siseriiklikus õiguses samasuguste sissenõudmistoimingute suhtes.

2. Tagasisaadud toetus ja kõik intressid makstakse väljamakseasutusele või asutustele, kes teevad ühenduse rahastusmääraga võrdse mahaarvamise Euroopa Põllumajanduse Arendus- ja Tagatisfondi rahastatavate kulude hulgast.

Artikkel 7

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 18. oktoober 1993

Komisjoni nimel

komisjoni liige

René Steichen

[1] EÜT L 184, 27.7.1993, lk 1.

[2] EÜT L 208, 3.8.1984, lk 3.

--------------------------------------------------